मेजबान द. अफ्रीका की काट ढूंढ़नी होगी भारत को  
भारत ने द. अफ्रीका की धरती पर 39 वनडे मैच खेले जिसमें से टीम 15 बार जीत दर्ज करने में सफल रही जबकि 21 बार उसे हार का सामना करना पड़ा।
भारत ने भले ही द. अफ्रीका में ट्वेंटी-20 विश्व कप जीता हो और हाल में तीन टेस्ट मैचों की श्रृंखला भी बराबर करने में सफल रहा हो लेकिन जब बात वनडे क्रिकेट की आती है तो टीम इंडिया के पास मेजबान टीम का कोई जवाब नहीं है।  महेंद्र सिंह धोनी की टीम ने तीन टेस्ट मैचों की श्रृंखला 1-1 से बराबर करके द. अफ्रीका की सरजमीं पर पहली बार टेस्ट श्रृंखला नहीं गंवाकर इतिहास रचा और अब टीम इंडिया की नजरें इससे एक कदम आगे बढ़कर 12 जनवरी से डरबन में शुरू हो रही पांच एकदिवसीय मैचों की श्रृंखला जीतकर द. अफ्रीका में पहली बार वनडे सीरीज जीतने पर टिकी हैं लेकिन मेहमान टीम की राह आसान नहीं होगी।  भारत ने द. अफ्रीका की सरजमीं पर 2007 में ट्वेंटी-20 विश्व कप जीता था जबकि वह यहीं 2003 में 50 ओवर के विश्व कप के फाइनल में भी पहुंचने में सफल रहा लेकिन मेजबान टीम के खिलाफ हमेशा वनडे क्रिकेट में उसका प्रदर्शन निराशाजनक ही रहा।  भारत ने द. अफ्रीका की धरती पर 39 वनडे मैच खेले जिसमें से टीम 15 बार जीत दर्ज करने में सफल रही जबकि 21 बार उसे हार का सामना करना पड़ा। टीम इंडिया हालांकि द. अफ्रीका के खिलाफ अधिकतर धराशाही हुई और उसे 20 मैचों में 16 बार हार का सामना करना पड़ा और केवल तीन बार जीत मिली जबकि एक मैच बेनतीजा रहा।